DEĊIŻJONI TAL-KUMMISSJONI
tal-15 ta’ Ottubru 2009
dwar talba biex jiġu applikati rati mnaqqsa tat-taxxa fuq il-vetturi mressqa mis-Slovenja skont l-Artikolu 6(2) b tad-Direttiva 1999/62/KE tal-Parlament Ewropew u tal-Kunsill dwar il-ħlas li jrid isir minn vetturi ta’ merkanzija tqila għall-użu ta’ ċerti infrastrutturi
(notifikata bid-dokument numru C(2009) 7756)
(It-test bis-Sloven biss huwa awtentiku)
(Test b’relevanza għaż-ŻEE)
(2009/760/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva 1999/62/KE tal-Parlament Ewropew u tal-Kunsill tas-17 ta’ Ġunju 1999 dwar il-ħlas li jrid isir minn vetturi ta’ merkanzija tqila għall-użu ta’ ċerti infrastrutturi (1), u partikolarment l-Artikolu 6 tagħha,
Billi:
(1)
Skont l-Artikolu 6(2)(b) tad-Direttiva 1999/62/KE, l-Istati Membri jistgħu japplikaw rati mnaqqsa jew eżenzjonijiet għal vetturi li jużaw okkażjonalment biss it-toroq pubbliċi tal-Istat Membru ta’ reġistrazzjoni u li jintużaw minn persuni naturali jew legali li l-okkupazzjoni prinċipali tagħhom mhix it-trasport ta’ merkanzija, sakemm l-operazzjonijiet ta’ trasport imwettqa minn dawn il-vetturi ma jikkawżawx tagħwiġ fil-kompetizzjoni. Dan it-tnaqqis jew l-eżenzjoni huma soġġetti għall-approvazzjoni tal-Kummissjoni.
(2)
Is-Slovenja talbet lill-Kummissjoni taqbel dwar rati mnaqqsa ta’ taxxa fuq il-vetturi skont id-Diretiva 199/62/KE għal vetturi ta’ 12-il tunnellata jew aktar, li qed jintużaw esklussivament għat-taħriġ tas-sewwieqa jew xogħlijiet pubbliċi u industrijali fis-Slovenja.
(3)
Il-kundizzjonijiet previsti mill-Artikolu 6(2)(b) tad-Direttiva 1999/62/KE jitwettqu, billi dawn il-vetturi ma jużawx permanentament it-toroq pubbliċi, ma jintużawx għall-ġarr ta’ merkanzija u, barra minn hekk, billi l-applikazzjoni ta’ rati mnaqqsa tat-taxxa fuq il-vetturi ma toħloqx tgħawwiġ tal-kompetizzjoni għaliex ma jistgħux jintużaw għall-ġarr ta’ oġġetti ħlief dawk permanentament installati fuq il-vetturi u użati għall-attività tagħhom.
(4)
Sabiex il-Kummissjoni tkun tista’ tirrevedi l-applikazzjoni tar-rati mnaqqsa tat-taxxa fuq il-vetturi, il-qbil għandu jingħata għal żmien limitat.
(5)
L-applikazzjoni tar-rati mnaqqsa mitluba mis-Slovenja għandha għalhekk tiġi approvata,
ADOTTAT DIN ID-DEĊIŻJONI:
Artikolu 1
Il-Kummissjoni b’dan tagħti l-qbil tagħha li tapplika sal-31 ta’ Diċembru 2014 rati mnaqqsa ta’ taxxa fuq il-vetturi skont l-Artikolu 6(2)(b) tad-Diretiva 199/62/KE għall-vetturi li ġejjin ta’ 12-il tunnellata jew aktar, li jintużaw esklussivament għat-taħriġ tas-sewwieqa jew għall-ġarr ta’ tagħmir permanentament installat għax-xogħlijiet pubbliċi u industrijali fis-Slovenja.
1.
Vetturi tal-kategorija N3 modifikati speċjalment għat-taħriġ tas-sewwieqa;
2.
Slielem mobbli mmuntati permanentament fuq ix-xażi tat-triq;
3.
Workshops mobbli mmuntati permanentament fuq ix-xażi tat-triq;
4.
Krejnijiet mobbli mmuntati permanentament fuq ix-xażi tat-triq;
5.
Pompi mobbli mmuntati permanentament fuq ix-xażi tat-triq;
6.
Basktijiet mobbli għall-irfigħ immuntati permanentament fuq ix-xażi tat-triq;
7.
Elettro-ġeneraturi mobbli mmuntati permanentament fuq ix-xażi tat-triq;
8.
Kompressuri tal-arja mobbli mmuntati permanentament fuq ix-xażi tat-triq;
9.
Laboratorji ambjentali mobbli immuntati permanentament fuq ix-xażi tat-triq;
10.
Studjows mobbli tar-radju jew tat-televiżjoni mmuntati permanentament fuq ix-xażi tat-triq;
11.
Vetturi ddiżinjati għal xogħlijiet komunali;
12.
Vetturi ddiżinjati għal xogħlijiet speċjali fuq siti tal-bini.
Artikolu 2
Din id-Deċiżjoni hija indirizzata lir-Repubblika tas-Slovenja.
Magħmul fi Brussell, il-15 ta’ Ottubru 2009.